MILL สยายปีกรุกตลาดอินโดฯ จับมือยักษ์ใหญ่ “Artha Graha Group” นำร่องธุรกิจเทรดดิ้ง
MILL สยายปีกรุกตลาดอินโดฯ จับมือยักษ์ใหญ่ “Artha Graha Group” นำร่องธุรกิจเทรดดิ้ง หลังเล็งเห็นอัตราการเติบโตสูง 
24 ม.ค. 2561

นายถิรพงศ์ คำเรืองฤทธิ์ รองกรรมการผู้จัดการใหญ่ บริษัท มิลล์คอนสตีล จำกัด (มหาชน) หรือ MILL เปิดเผยว่า บริษัทได้มีการเซ็นสัญญาเป็นพันธมิตรร่วมทุน (Joint venture) กับบริษัท Artha Graha Group ซึ่งเป็นบริษัทยักษ์ใหญ่ของประเทศอินโดนีเซีย ในสัดส่วน 50:50
โดยจะเริ่มต้นจากธุรกิจ Trading เพื่อเป็นการศึกษาตลาดในประเทศอินโดนีเซีย ซึ่งเป็นประเทศที่กำลังมีอัตราการเติบโตสูง และเป็นตลาดใหญ่ มีประชากรมากที่สุดในภูมิภาคอาเซียน ขณะที่กลุ่มมิลล์คอนสตีลก็มีความเชี่ยวชาญทางด้านอุตสาหกรรมเหล็ก ทำให้เชื่อว่าการร่วมทุนในครั้งนี้จะส่งผลดีต่อภาพรวมการดำเนินธุรกิจของบริษัทในอนาคต
“ด้วยปริมาณความต้องการบริโภคเหล็กที่ค่อนข้างมาก จากแผนการลงทุนโครงการต่างๆของภาครัฐ ผสมกับความเชี่ยวชาญด้านอุตสาหกรรมเหล็กของกลุ่มมิลล์คอนสตีล  น่าจะทำให้การขยายตลาดไปในประเทศอินโดนีเซียในครั้งนี้ประสบความสำเร็จได้เป็นอย่างดี” นายถิรพงศ์ กล่าว
สำหรับประเทศอินโดนีเซีย ยังมีการขยายตัวของการบริโภคเหล็กทั้งเหล็กเส้น และเหล็กลวด เพราะมีโครงการก่อสร้าง รถไฟฟ้าทั้งบนดินและใต้ดิน และยังมีการขยายตัวของตึกสูง ตามการขยายของเมืองจาการ์ตาอีกด้วย